39. schôdza NR SR - 5.deň - B. popoludní
Dátum: 2025-09-16
Poslanec: Truban, Michal (PS)
Druh vystúpenia: Vystúpenie v rozprave

aj veci ktoré štát reálne potrebuje platiť. A teraz na záver by som len, možno sa aj priamo spýtal ministra financií, ešte je tu, že a oceňujem to, že ako on vystupuje v tejto rozprave, tak by som bol rád, keby iba možno k tomuto sa potom vyjadril na chvíľočku. Lebo fakt mne to nedáva zmysel, že prečo s týmito ľuďmi si nesadol a keď s nimi sedel, že čo boli ich požiadavky alebo výsledky, keď nám pred voľbami všetci hovorili, že chcú pokoj, chcú diskusiu a chcú nižšie daňovo-odvodové zaťaženie. Prečo v tejto konsolidácii tretej, vlastne všetky tieto tri dôležité požiadavky poprel a teraz ja by som to chápal, keby to bolo z ich strany ako keby že nejaké programovo alebo ekonomicky-technické riešenie. Ale naozaj je to vec, ktorá sa všetci zhodnú, všetci odborníci, všetci zástupcovia tejto, týchto združení, aj nejakí nezávislí ekonómovia, aj zahraniční analysti sa zhodnú na tom, že daňovo-odvodové zaťaženie práce, naozaj, brzdí našu ekonomiku a jedna z najväčších problémov. Tak chcel by som vedieť, že prečo ešte ju zhoršili. Pritom ja si osobne myslím, že v skutočnosti by mali ľahšiu cestu v rámci konsolidácie, keby sa na to pozerali trošku z dlhodobejšieho hľadiska, trošku vyšli v ústrety aj všetkým týmto združeniam. Nebol by z toho taký bordel, nemusel by, nemusela by sa celá vláda hanbiť za tú konsolidáciu, že veľmi smiešne nechali ministra financií samého o tom rozprávať na nejakej tlačovke, kde neviem, zas on potom arogantne tam rozprával ľuďom, že si majú džemy variť. Už to celé začalo ísť do takých absurdít, že a pritom to mohla byť normálna konsolidácia, ktorá samozrejme, bola by ťažká, kdesi by sa muselo šetriť, ale mali by za sebou normálne zamestnávateľské zväzy, mali by za sebou živnostníkov, mali by za sebou tých podnikateľov, ktorí by síce niečo povedali, lebo by tiež sa museli nejakým spôsobom uskromniť, ale by to chápali. Ale že necítili by proste takúto zradu od ľudí, ako napr. Andrej Danko, ktorý v predvolebnej debate sľubuje živnostníkom všetko na svete, že sa tu budú mať krásne dobre a potom sa na nich vykašle, ani tu nesedí, ani v rozpravách nevystu ... (Prerušenie rozpravy predsedajúcim.) Gašpar, Tibor, podpredseda NR SR Pán poslanec, pozastavil som vám, aby ste neprišiel ani o sekundu, len po polovici vášho času, kedy ste sa ani slovkom nevenoval dôvodom SLK, tak skúste sa zamyslieť, že k čomu je táto diskusia. Ja viem, že to nepadne na úrodnú pôdu, chcem, aby to zaznelo. Nech sa páči, pokračujte. Truban, Michal, poslanec NR SR (Pokračovanie v rozprave.) Ďakujem, pán Gašpar. Ja som hovoril a na začiatku o tom, keby ste možno počúvali a nechali aj ministra a nerozprávali sa tam. A budem rád, keď minister potom pristúpi a odpovie mi na túto otázku. Lebo naozaj tomu akože až manažérsky, ekonomicky aj politicky nerozumiem, že prečo to vlastne takto je. Skúsim teda uzavrieť túto debatu. A ja si myslím, že keď sa mám vyjadrovať k SLK, ja si myslím, že toto nie je posledné SLK, ktoré tu máme, bude ich ešte viac, pretože je to proste váš modus operandi. Neviete fungovať štandardne, normálne, v diskusii a s pokojom to, čo tie jednotlivé organizácie, aj ľudia, aj občania, aj vaši voliči chcú a preto budete pretláčať nezmyselné zákony stále ďalej a ďalej a iba to pôjde celé dole kopcom. Tak, ako sme hovorili o prvej konsolidácii priamo vtedy ministerke Sakovej, aj potom rôznym tajomníkom v rôznych diskusiách, že toto neskončí, že táto konsolidácia prvá, čo bola, že to bude ešte len väčší bordel. Všetko sa tu mení, nikto nevie, čo tu bude a ešte to bude len horšie a horšie, horšie a znova to bude iba SLK-čkami robené a rýchlo, rýchlo bez debaty. A presne to sa potvrdzuje a myslím si, a to, čo najviac ľuďom vadí ani neni to, že dobre, tak teraz už to tu prišlo, posledná konsolidácia, teraz akože tu všetci budeme trpieť, bude nám zle a bude už finito a potom na druhý deň vyjde slnko. Ale to, čo všetkým vadí je to, že tuto neni konca tohto a stále znova, aj ďalšiu schôdzu bude ďalšie SLK nezmyselné bez diskusie a ďalší bordel a znova naša krajina pôjde len horšie a horšie. Ja verím, že toto sa už po ďalších voľbách zmení. Naozaj, a myslím si, že to vidíte už aj vy, aj cítite to aj vy, ako to povedal aj kolega Lackovič, že už o tom rozprávajú aj starostovia, aj zvolení za stranu SMER aj HLAS, že proste nie sú spokojní ľudia. Ja taktiež, ja som z Kysúc z Progresívneho Slovenska. Niekedy tam neni úplne ľahké chodiť, ale v poslednej dobe sa mi tam celkom ľahko chodí. Pretože aj ľudia, ktorí sú z Kysúc a sú možno, by ste povedali, vaši voliči, dôchodcovia, ja neviem, robotníci, takí, ako to nazvať, ľudia normálne že z tej dediny, ktorí nie sú nejakí že bratislavská kaviareň, ako to vy často hovoríte, tak kedysi, keď som tam prišiel a sme tam spolu opekávali alebo dávali nejaké pivko, tak všelijaké veci som sa s nimi musel rozprávať, ale teraz sme našli krásnu spoločnú tému. A to je to, že týchto ľudí reálne ožobračujete a oni to reálne vidia a reálne sa boja. Takže preto ja viem, že toto už dopadne tak, že ako to povedal predo mnou predrečník, neviem, ktorý to bol, že dúfam, že čoskoro sa naša krajina bude môcť nadýchnuť. Ďakujem veľmi pekne.